DECRETO 77/2006, do 11 de maio, polo que se declara a utilidade pública e interese social e se dispón a urxente ocupación dos bens e dereitos ubicados no recinto do Centro de Tratamento de Residuos Industriais de Galicia, afectados pola ampliación das instalacións para a xestión dos residuos contaminados con hidrocarburos, nas Somozas (A Coruña).
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 18/05/2006

A Sociedade Galega de Residuos Industriais, S.A. (Sogarisa), resultou adxudicataria dun contrato administrativo de xestión de servizos públicos formalizado con data do 12 de maio de 1995 para o deseño, construción, explotación, mantemento de instalacións e equipos de recollida, transporte, almacenamento e, en xeral, a xestión dos residuos industriais, así como aqueles que sexan tóxicos e perigosos, dentro do ámbito da Comunidade Autónoma de Galicia. Neste senso, as obras, instalacións e, en xeral, os bens de todas clases, entregados a Sogarisa para o cumprimento do contrato de xestión da planta de tratamento de residuos industriais de Galicia, ao comezo deste e posteriormente, durante a súa vixencia, forman parte do conxunto de bens da Administración pública galega.
A comisión mixta Administración xeral do Estado-Xunta de Galicia para o seguimento das actuacións derivadas do afundimento do buque Prestige, con data do 14 de outubro de 2003, acordou proporlle á empresa Sogarisa a realización dos traballos de tratamento dos residuos recollidos como consecuencia do accidente do Prestige. O 6 de xuño de 2005,
asínase un convenio de colaboración pola Consellería de Medio Ambiente e Desenvolvemento Sostible e a Sociedade Galega de Residuos Industriais, S.A. (Sogarisa) para culminar co proceso de xestión destes residuos.
Con data do 8 de marzo de 2006, a Sociedade Galega de Residuos Industriais, S.A. (Sogarisa), solicitou a expropiación forzosa polo procedemento de urxencia, dos bens e dereitos afectados pola construción das instalacións de ampliación do Centro de Tratamento de Residuos Industriais de Galicia, así como a declaración da urxente ocupación dos terreos necesarios para a execución das ditas obras, de conformidade co previsto no artigo 52 da Lei de expropiación forzosa, do 16 de decembro de 1954, así coma no artigo 56 do Regulamento que a desenvolve, aprobado polo Decreto do 26 de abril de 1957.
O proxecto técnico e de explotación da planta de xestión e valorización de residuos contaminados con hidrocarburos, presentado xunto coa solicitude de expropiación forzosa, foi aprobado por resolución da Dirección Xeral de Calidade e Avaliación Ambiental con data do 21 de marzo de 2006, pola que se autoriza a empresa Sogarisa a xestión dos residuos perigosos procedentes do Prestige nas instalacións das Somozas. Esta expropiación posibilitará a xestión dos residuos contaminados por hidrocarburos, principalmente xenerados polo afundimento do buque Prestige, xestión que se configura como unha nova liña de tratamento da que a empresa carece actualmente. As instalacións obxecto da ampliación permitirán o tratamento deste tipo de residuos contribuíndo a complementar o servizo público que xestiona esta entidade.
Os bens e dereitos en que se concreta a declaración de urxente ocupación, atópanse situados dentro do recinto do Centro de Tratamento de Residuos Industriais de Galicia, resultando os máis viables para o proxecto de ampliación, tras a oportuna valoración das posibles alternativas debido a razóns tales como a súa localización e proximidade, o perfil do terreo que permite a vehiculación do residuo á zona, a falta de explotación deles polos seus propietarios, un menor impacto tanto visual como ambiental, así como a presenza de servizos enerxéticos.
Consecuentemente, a causa expropiandi, vén constituída pola necesidade de efectuar unha ampliación da zona de tratamento dos residuos perigosos contaminados con hidrocarburos.
A urxencia desta expropiación vén motivada pola necesidade de facilitar solucións áxiles ao tratamento dos residuos derivados do afundimento do buque Prestige, que alcanzan un volume superior a 60.000 toneladas e cuxo almacenamento temporal pode ocasionar problemas de diversa índole. Neste senso, Sogarisa, na súa condición de concesionario do servizo público de recollida de residuos industriais de Galicia, fíxose cargo por razóns de urxencia, no seu momento, da recollida dos residuos derivados do accidente do Prestige e do seu almacenamento pro
visional en balsas habilitadas para o efecto. Na actualidade, tendo en conta o período de tempo transcorrido desde o almacenamento provisional ata a subscrición do convenio de colaboración, en xuño de 2005 con esta consellería, resulta necesario proceder ao tratamento e eliminación total dos ditos residuos.
Debido ao carácter de temporalidade e a colmatación das balsas de seguridade cómpre constatar os riscos que se derivan do almacenamento de residuos por un maior período de tempo ao previsto inicialmente, acentuándose polas características do propio residuo.
A Dirección Xeral de Calidade e Avaliación Ambiental resolveu, con data do 30 de marzo de 2006, iniciar o expediente de expropiación forzosa e abrir un período de información pública por un prazo de 20 días hábiles, en cumprimento do disposto no artigo 17, parágrafo primeiro do Regulamento de expropiación forzosa, aprobado polo Decreto do 26 de abril de 1957.
A solución proposta non é temporal nin parcial e trata de dar unha resposta conxunta de futuro, que permita a ampliación do Centro de Tratamento de Residuos Industriais de Galicia coa incorporación das necesarias medidas de seguridade que exixe a normativa vixente.
Polo tanto, tendo en consideración que o artigo 12 da Lei 10/1998, do 21 de abril, de residuos, declara de utilidade pública e interese social para os efectos de expropiación forzosa o establecemento ou ampliación de instalacións de almacenamento, valorización e eliminación de residuos e que o artigo 15 da Lei de expropiación forzosa permite incluír entre os bens de necesaria ocupación os que sexan indispensables para as previsibles ampliacións da obra ou finalidade de que se trate, en virtude do exposto e en aplicación do artigo 28 do Estatuto de autonomía de Galicia e dos artigos 10 e 52 da Lei de expropiación forzosa, en relación co artigo 12 da devandita Lei 10/1998, do 21 de abril, de residuos, por proposta do conselleiro de Medio Ambiente e Desenvolvemento Sostible e logo da deliberación do Consello da Xunta de Galicia na súa reunión do día once de maio de dous mil seis,
DISPOÑO:
Artigo único.-Declarar a utilidade pública e interese social e a urxente ocupación dos bens e dereitos necesarios, que se concretan no expediente administrativo instruído para efectos de expropiación no proxecto de ampliación das instalacións do Centro de Tratamento de Residuos Industriais de Galicia, concello das Somozas (A Coruña), solicitada pola Sociedade Galega de Residuos Industriais, S.A., como beneficiaria da expropiación forzosa.
Disposición derradeira
Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, once de maio de dous mil seis.
Emilio Pérez Touriño
Presidente
Manuel Vázquez Fernández
Conselleiro de Medio Ambiente
e Desenvolvemento Sostible